Bei disem schwank verstet man wol,
ein mensch mit fleiß sich hüten sol
vor lügen, es ist ein groß schant,
wan welch mensch des lügens gewant
und het ein ungehebe zungen,
wirt oft zu widerrufen zwungen,
das er an der lügen bestet
und schamrot mit spot darvon get.
wer alles sagt, was im einfelt,
von dem niemant gar nichtsen helt,
ist er gleich sonst mechtig und reich,
gwaltig, edel oder dergleich,
und wenn in gleich got mit der zeit
etwan beret mit einr warheit,
so tut man im doch nit gelauben.
also tut sich der mensch berauben
durch sein lüg aller wird und er,
das man auf in helt wenig mer
durch sein verlogen maul auf erden,
und muß darob oft schamrot werden.
derhalb wer hie nach eren stell,
sein zungen in zaum halten söll,
das sie nichts den die warheit sag,
dardurch er preis erwerben mag,
entget dadurch vil ungemachs,
schad, schant und spot, so spricht Hans Sachs.